LUR sê hawelose nié by Pta-hospitaal weggewysDr. Bandile Masuku, LUR vir gesondheid in Gauteng, (Foto: Twitter) Die Gautengse LUR vir gesondheid sê bewerings dat ŉ hawelose man toegang tot ŉ hospitaal in Pretoria geweier is voordat hy later buite die hospitaal dood is, is van alle waarheid ontbloot. Maroela Media het vroeër berig daar is met ŉ ondersoek na die voorval begin, ná bewerings dat gesondheidsorgwerkers die man Dinsdag toegang tot die Tshwane-distrikshospitaal geweier het. Hy was glo te vuil. Die man het buite die hospitaal inmekaargesak en het later daar gesterf. Mothomone Pitsi, hoofdirekteur van die Tshwane-gesondheidsdistrik, het vroeër aan Maroela Media gesê voorlopige inligting het daarop gedui dat die oorledene nié by die hospitaal om hulp aangeklop het nie. Die LUR vir gesondheid in Gauteng, dr. Bandile Masuku, het Sondag gesê die ondersoek na die voorval wys nou beslis dat die man nié in enige stadium weggewys is nie. “Die geslote kringtelevisiemateriaal buite die Tshwane-distrikshospitaal wys dat die hawelose man wat na bewering weggewys is, in der waarheid nooit die hospitaal binnegegaan het nie, maar net buite die hospitaal gesterf het,” het Masuku gesê. “As ŉ departement betreur ons sy dood en wil ons ons medelye met sy familie en vriende betuig. Die liggaam buite die Tshwane-distrikshospitaal. (Foto: Lynette van der Merwe) “Ek wil Suid-Afrikaners ook weer eens daaraan herinner dat die Handves van Menseregte dit onomwonde stel dat toegang tot gesondheidsorg ŉ basiese mensereg is en niemand dus toegang tot gesondheidsdienste geweier kan word nie,” het hy gesê. Die LUR het ook gekap na Crezane Bosch, die DA se woordvoerder vir maatskaplike ontwikkeling, wat aangevoer het dat die man mediese sorg geweier is, en het haar gevra om met bewyse na vore te kom oor die bewering dat die man by die hospitaal weggewys is. Bosch kon nie Maandag onmiddellik vir kommentaar bereik word nie.